b'\n_START_ARTICLE_\nOsterit\n_START_SECTION_\nRavintok\xc3\xa4ytt\xc3\xb6\n_START_PARAGRAPH_\nOsterit ovat suosittua ja hienostuneena pidetty\xc3\xa4 ruokaa, ja niill\xc3\xa4 on usein arveltu olevan positiivinen vaikutus ihmisten seksuaaliseen kykyyn. Ostereiden ravintoarvo onkin suuri ja niiss\xc3\xa4 on paljon vitamiineja ja kivenn\xc3\xa4isaineita, etenkin rautaa, kuparia ja jodia. Osterien kokonaisenergiasta 78\xc2\xa0% on proteiineissa, 22\xc2\xa0% rasvassa ja hiilihydraatteja ei ole lainkaan._NEWLINE_Ylivoimaisesti suurin osterintuottajamaa on Kiina, joka vastaa 78\xc2\xa0% kokonaistuotannosta. Kiinalaiset osterit k\xc3\xa4ytet\xc3\xa4\xc3\xa4n s\xc3\xa4il\xc3\xb6ttyin\xc3\xa4._NEWLINE_Perinteisesti l\xc3\xa4nsimaissa osterit ostetaan el\xc3\xa4vin\xc3\xa4 ja ne s\xc3\xa4ilytet\xc3\xa4\xc3\xa4n kylm\xc3\xa4ss\xc3\xa4 l\xc3\xa4mp\xc3\xb6tilassa. Etenkin Ranskassa osterit my\xc3\xb6s sy\xc3\xb6d\xc3\xa4\xc3\xa4n el\xc3\xa4vin\xc3\xa4 j\xc3\xa4\xc3\xa4pedilt\xc3\xa4, mutta ne on mahdollista my\xc3\xb6s kypsent\xc3\xa4\xc3\xa4._NEWLINE_Osterit avataan erityisell\xc3\xa4 osteriveitsell\xc3\xa4, joka on noin 7\xe2\x80\x9310 cm pitk\xc3\xa4, litte\xc3\xa4, ter\xc3\xa4v\xc3\xa4k\xc3\xa4rkinen ja tukevakahvainen veitsi. Veitsi ensin ujutetaan osterin sis\xc3\xa4\xc3\xa4n sivusta, mink\xc3\xa4 j\xc3\xa4lkeen veist\xc3\xa4 k\xc3\xa4\xc3\xa4nt\xc3\xa4m\xc3\xa4ll\xc3\xa4 osteri aukeaa l\xc3\xa4hes itsest\xc3\xa4\xc3\xa4n. T\xc3\xa4m\xc3\xa4n j\xc3\xa4lkeen jalka leikataan veitsell\xc3\xa4 poikki. Osterin tuoreus varmistetaan koskettamalla pikaisesti veitsell\xc3\xa4 kidusreunaa. El\xc3\xa4v\xc3\xa4 osteri reagoi kosketukseen nopeasti supistumalla._NEWLINE_Osterien tuotannossa on ongelmana herpesvirus, joka infektoi osterin l\xc3\xa4mpim\xc3\xa4n veden aikana, jolloin el\xc3\xa4imen tulisi lis\xc3\xa4\xc3\xa4nty\xc3\xa4 ja se on haavoittuvimmillaan.'